Аламанов, Саламат Күлөмбекович
Саламат Күлөмбекович Аламанов (орусча Саламат Кулембекович Аламанов; 1947-жылдын 17-ноябрында туулган) – Кыргызстандагы таанымал илимпоз, география илимдеринин кандидаты, элчи, чек ара маселелери боюнча ири адис.

Кыскача өмүр таржымакалы

Саламат Күлөмбекович Аламанов 1947-жылдын 17-ноябрында Кыргызстандын Ысык-Көл облусуна караштуу Ысык-Көл районундагы Темир айылында туулган. Айыл совет доорунда Темировка деп да аталган. 

Өз айылында орто мектепти аяктаган.

1965-1970-жылдары Орусиянын ордосу Москва шаарындагы Москва мамлекеттик университетинде (МГУ) окуп, “гидролог” адистигине ээ болгон.  

1970-71-жылдары “КыргызЖолУнааДолбоор” институтунда инженер болуп иштеди. 

1971-73-жылдары Бишкекте Кыргыз мамлекеттик университетинин география факультетинде окутуучу болуп иштеген. 

1973-1976-жылдары кайрадан Москвага келип, МГУнун аспирантурасында таалим алган.

1977-жылы МГУда кандидаттык ишин ийгиликтүү коргогон (илимий жетекчиси – профессор Александр Николаевич Вазнов болгон). 

1976-77-жылдары Бишкектеги “Кыргызөнөрсуучарба” («Киргизпроводхоз») долбоор институтунда ага инженер болуп иштеген.  

1977-89-жылдары Кыргыз Улуттук Университетинде география факультетинде окутуучу, ага окутуучу, доцент (1985-жылдан), гидрология жана метеорология кафедрасынын башчысы болуп иштеген. 

1989-1995-жылдары Кыргызстандын Улуттук илимдер академиясынын Геология институтунун география бөлүмүнүн жетекчиси, институттун директорунун илимий иштер боюнча орун басары болуп иштеген. 

1995-1997-жылдары КР Тышкы иштер министрлигинин атайын тапшырмалар боюнча элчиси болуп иштеп, чек ара маселелери боюнча адистик жардамын берген. 

1997-2010-жылдары КР Өкмөтүнө караштуу Чөлкөмдүк маселелер бөлүмүнүн башчысы болуп иштеген. 

2010-жылдан азыркы тапка чейин Кыргызстандын Улуттук илимдер академиясынын Геология институтунун география бөлүмүнүн жетекчиси кызматын аркалап келет.

Илимий-педагогдук чыгармачылыгы

70тен ашуун илимий эмгектин автору. 

Бул эмгектери экология, суу чарба, мамлекеттик чек араны тарыхый-географиялык жана укуктук жактан аныктоо ж.б. маселелерди чагылдырган. 

Ара-чолодо КУУда, Бишкек гуманитардык университетинде, КР ТИМине караштуу Дипломатиялык академияда дарстар окуп келди. 

Совет доорунда СССР жана Кыргыз ССР географиялык коомдорунда үзүрдүү иштеди, Кыргыз ССР Географиялык коомунун алгачкы вице-президенти болду; учурда Кыргызстан Географиялык Коомун жетектеп келет.

Атактуу устаттары, кесиптештери жана достору

Саламат Аламановдун устаты – кыргыздын белгилүү географы Садыбакас Өмүрзаков болгон.

Кыйла жылдар Саламат Аламанов КУУда окумуштуу тарыхчы Бейше Урстанбеков менен чогуу иштешип, аны менен коңшу жана ага-инидей жакын болгон.

С.Аламановдун кичүү кесиптеши -  географ Темиркул Эшенкулов.

Саламат Аламанов география илими боюнча 4 кандидаттык ишке жетекчи болду (анын 3 диссертациясы кыргыз тилинде жакталган).

Үй-бүлөсү 

Өмүрлүк жары – Калбүбү.

Төрт баласы бар:  уулу Азат жана үч кызы  - Тумар, Акбермет жана Сайкал.

Сыйлыктары. Наамдары

Кыргызстандын “Даңк” медалы (1999); 

Кыргыз Республикасынын Грамотасы (1993); ж.б.

2008-жылы Ысык-Көл облусунун Ысык-Көл районунун ардактуу атуулу болуп шайланган.

Эмгектеринин чакан тизмеси 

 Аламанов С.К. Исследование формирования и долгосрочный прогноз стока рек Северо – Западной Киргизии: Автореф. канд. дисс. - М.: МГУ, 1977. 
 Аламанов С.К. Некоторые пограничные и водно-земельные вопросы практической дипломатии Кыргызской Республики // Вестник, МУК, № 3 , 1999.  
 Аламанов С.К. Граница Кыргызстана приобретает законные контуры // Инф.-аналит. бюлл. «Кабар», 2003.  
 Аламанов С.К. Кыргызстандын мамлекеттик чегарасынын калыптанышы. – Бишкек, 2005.   
 Аламанов С.К. Место географических знаний в установлении государственной территории и государственной границы // Тюркоязычные страны: респ. научно-метод. и познавательный журнал. - №1. – 2012. -  Алматы.

Кыскача адабият 

 Аламанов С.К., Айтматов А, Касымов Ч., Дисковский В. Карта-схема участков, на которых было проведено уточнение прохождения линии кыргызско -казахстанской государственной границы // Кыргызстан и Казахстан: граница дружбы и добрососедства, Б., 2004.  
 Мат-лы Центр.-Аз.  конф-ии «Гражданское общ-во за партнерство по постр. мира и предотвр. конфл-ов в ЦА» 26-27 мая 2005 г. - Б., 2005. 
 Materials of Central Asian conf. «Civic Society for partnership in peacebuilding and conflicts prevention in Central Asia»,  May 26 – 27, Bishkek, 2005.  
 Метеорология и гидрология в Кыргызстане, КРСУ, Б., 2006. 
 Кыргызстан-Таджикистан: курс на укрепление партнерства в контексте региональных связей, Б., 2011.

Интернеттеги шилтемелер

 http://www.azattyk.kg/content/kyrgyzstan_border_interview_alamanov/24542940.html 

 http://www.tazar.kg/news.php?i=8023 
 http://who.ca-news.org/files/420 
 http://who.ca-news.org/people/420 
 https://rus.azattyk.org/a/27668995.html

Кыргызстан
Географтар
20-кылым
Ысык-Көл облусу
Кыргыз таануу
1947-жыл